Əmək alətlərinin ibtidailiyi üzündən paleolit dövründəki insan vəhşi heyvanlarla təklikdə çətin mübarizə aparırdı. Zaman keçdikcə iqlimin dəyişməsi ilə əlaqədar olaraq təbii mağaralar insanın yaşayış məskəninə çevrilir. Belə mağaralar Xanlar rayonunda da aşkar edilmişdir. Min illər davam edən əmək prosesi zamanında insanlar daşı yonaraq daha əlverişli alətlər hazırladılar. Azərbaycan ərazisində neolit abidələri Gəncə yaxınlığındakı Gillikdağın ətəyində Gəncə-çay vadisində (Xanlar rayonu) aşkara çıxarılmışdır. Gillikdağda qədim çaxmaqdaşı mədənlərinin qalıqları tapılmışdır. Gillikdağda tapılmış neolit dövrünə aid olan əşyalardan daş balta, çəkic, toxa, çaxmaq-daşından düzəldilmiş bıçağa-bənzər bir neçə alətlər ekspozisiyamızda nümayiş etdirilir. Gəncənin Baxçakürd kəndi yaxınlığından tapılmış cilalanmış daş isgənə, həcmcə çox böyük olmayan çömçə şəkilli qab muzeyin maraqlı eksponatlarındandır.